

**Bonyhád Város Önkormányzata**

**ELŐTERJESZTÉS**

Bonyhád Város Önkormányzati Képviselő- testületének 2016. június 30-i

rendes/rendkívüli testületi ülésére

|  |  |
| --- | --- |
| Tárgy: | Bonyhád 6148. helyrajzi számú ingatlan értékesítése |
| Előterjesztő: | Filóné Ferencz Ibolya |
| Előterjesztést készítette: | Köllő Roland |
| Előterjesztés száma: | 98. sz. |
| Előzetesen tárgyalja: | Pénzügyi Ellenőrző és Gazdasági Bizottság |
| Melléklet: | térképmásolat, telekalakítási vázrajz |
| Az előterjesztés a jogszabályi feltételeknek megfelel: | Dr. Puskásné dr. Szeghy Petra |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

Bonyhád Város Önkormányzata 7/8 arányban a tulajdonosa a bonyhádi ingatlan-nyilvántartásban 6148 helyrajzi szám alatt felvett, 2792 m2 nagyságú, szántó megnevezésű zártkerti ingatlannak, amely a szecskai zártkerti városrészen található. Az ingatlan 1/8 része Faubl János tulajdonában van, aki 1919-ben született és Németországban lakik/lakott.

A jelenlegi haszonbérlő, Laufer Józsefné vételi szándékát jelentette be Bonyhád Város Önkormányzatának a szóban forgó ingatlan önkormányzati résztulajdonával kapcsolatban. Laufer Józsefné a tulajdonosa a Bonyhád 6147/1. helyrajzi számú zártkerti szántónak is, ezért szeretné megvásárolni az önkormányzati területet.

Faubl Jánosnak szintén 1/8 tulajdoni része van mind az értékesítendő, mind a szomszédos, Bonyhád 6149. helyrajzi számú ingatlanban. Az ottani tulajdonostársak sem ismerik a nevezett személyt, nem is hallottak róla annak ellenére, hogy tulajdonostársnak tekinthetők.

Bonyhád Város Önkormányzatának az önkormányzat vagyonáról és vagyongazdálkodásának szabályairól szóló 14/2015. (VI.24.) számú rendelete alapján az értékesítés előtt forgalmi értékbecslést kell készíttetni az értékesítendő ingatlanról. Az Alfadukt Kft. – 7100 Szekszárd, Alkotmány u. 37. II/3. - által elkészített és az előterjesztés 1. sz. mellékleteként csatolt értékbecslés a Bonyhád 6148. helyrajzi számú ingatlan forgalmi árát 200,- Ft/m2 összegben határozta meg. Figyelembe véve, hogy az előterjesztés tárgyát képező ingatlannak nem teljes egészében, hanem 7/8 részben tulajdonosa az önkormányzat, így csak ennek a tulajdoni hányadnak az eladásáról rendelkezhetünk. Mindezek figyelembe vételével a teljes területből 2443 m2 az önkormányzatra eső területnagyság.

Bonyhád Város Önkormányzata az önkormányzat vagyonáról és vagyongazdálkodásának szabályairól szóló 14/2015. (VI.24.) számú rendeletének 21. § (1) bekezdésének értelmében az önkormányzati vagyont átruházni bruttó 1 000 000,- forint értékhatár felett csak a vagyonrendeletben foglalt versenyeztetési eljárás szabályai szerint, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet. A versenyeztetési eljárások közül a nyilvános árverés útján történő értékesítést javasolom. Az ingatlan forgalomképes.

Bonyhád Város Önkormányzata Szervezeti és Működési Szabályzatról szóló 5/2015. (III.27.) számú rendeletének 1. melléklet I. pont 18. alpontja alapján ingatlanértékesítés esetén a Pénzügyi Ellenőrző és Gazdasági Bizottság tesz javaslatot a legalacsonyabb vételár meghatározására.

A nemzeti vagyonról szóló 2011. évi CXCVI törvény 14. § (2) bekezdése alapján a helyi önkormányzat tulajdonában lévő ingatlan értékesítése esetén az államot minden más jogosultat megelőző elővásárlási jog illeti meg.

Az SzMSz 35. § (2) bekezdésének o) pontja értelmében önkormányzati vagyontárgy elidegenítéséről a Képviselő-testület minősített többséggel hozhat döntést.

Kérem a Tisztelt Képviselő-testületet, hogy a fentiek alapján fogadja el a határozati javaslatomat.

# Határozati javaslat

Bonyhád Város Önkormányzati Képviselő-testülete a bonyhádi ingatlan-nyilvántartásban 6148. helyrajzi szám alatt felvett, 2792 m2 nagyságú, szántó megnevezésű zártkertiingatlan 7/8 tulajdoni hányadú önkormányzati területrészét Bonyhád Város Önkormányzatának az önkormányzat vagyonáról és vagyongazdálkodásának szabályairól szóló 14/2015. (VI.24.) számú rendelete 21. § (1) bekezdése és 28. §-a alapján nyilvános árverés útján értékesíti. Az ingatlan kikiáltási árát ..........................,- Ft/m2 összegben határozza meg.

A Képviselő-testület felhatalmazza a polgármestert, hogy tegyen intézkedést az árverés kiírására, valamint arra, hogy az árverés nyertesével vagy a nemzeti vagyonról szóló 2011. évi CXCVI törvény 14. § (2) bekezdése alapján az államot megillető elővásárlási jog gyakorlójával, a Magyar Nemzeti Vagyonkezelő Zrt.-vel az adásvételi szerződést megkösse.

Az adásvétellel kapcsolatos járulékos költségek a vevőt terhelik.

Határidő: azonnal, folyamatos

Felelős: Filóné Ferencz Ibolya polgármester

Végrehajtásért felelős: Köllő Roland vagyongazdálkodási ügyintéző

Bonyhád, 2016. június 22.

Filóné Ferencz Ibolya

polgármester